Í nýliðinni viku lét Oddgeir Reynisson af störfum sem útibússtjóri Arion banka í Fjallabyggð . Trölli.is fékk stutt einkaviðtal við Oddgeir af því tilefni . Oddgeir er mikill reynslubolti í rekstri fyrirtækja og stjórnun , viðskiptafræðingur að mennt , var í 8 ár rekstrarstjóri hjá símafyrirtækinu Nova , eftir að hafa verið “ operation manager ” hjá Flögu þar sem hann starfaði við markaðsmál , frumkvöðlamál og deildarstjórn . Þar áður var Oddgeir fjármálastjóri hjá Nesskip , stærsta “ bulk ” flutninga fyrirtæki á Íslandi , “ fyrirtæki sem enginn veit um en samt mjög flott fyrirtæki ” segir Oddgeir . Það sem skiptir öllu máli í vinnu , sem oft er 8 til 10 tímar á dag , og þess vegna stór hluti mannsævinnar , er líðan starfsmanna , að þeim líði vel , segir Oddgeir . “ Til að veita góða þjónustu þarf fólkinu að líða vel , það er alveg grundvallar atriði og umhverfið þarf að vera uppbyggilegt og hvetjandi . Það hefur verið gaman að vinna að uppbyggingu svæðisins og vinna með flottu fólki , mikill kraftur hérna ” segir Oddgeir . Hann kom inn í erfitt starfsumhverfi og var að eigin sögn ekki vinsælasti maðurinn í bænum lengi vel , út af því hlutverki sem hann fékk hjá Arion . ( Eins og margir vita var útibú Arion í Ólafsfirði lagt niður nýlega . ) Nú hyggst Oddgeir flytja frá Siglufirði af persónulegum ástæðum , ætlunin var að flytja til Siglufjarðar með fjölskylduna , en af ýmsum ótöldum ástæðum varð ekkert af því . Oddgeir kveður Siglufjörð , sáttur , og með kveðjuorðunum : “ Það er geggjað að búa í Fjallabyggð ” .